
VI. 

Luptele cele din urma ale Patriarhiei constantinopolitane 

pentru păstrarea drepturilor ei ierarhice asupra Moldovei. 



Inca de la 1391, Patriarhia din Constantinopol trimese un emisariu, Teodosie, 
pentru a-si da sama de situaţia bisericeasca din Moldova. Petru-Voda era inca in viata, si 
acest ocrotitor al propagandei sârbeşti, care, in toate, avea intelegere cu vecinul sau, 
Mircea, sprijinitorul lui Nicodim, nu găsi cu cale sa primească măcar pe Trimesul 
patriarhal, care trebui sa se intoarca inapoi fara zăbava. Domnul văzuse bine ca Teodosie 
nu era decât un Mitropolit nou, de obârşie greceasca, si el nu voia ca Moldova lui sa aibă 
ca intaiu pastor pe un străin, pastrandu-si toate legaturile peste hotare si menit a exporta 
intr' acolo o parte din veniturile terii. Dar Teodosie nu e acel Mitropolit de "Maurovlahia" 
care sta neocupat in Constantinopol si iscăleşte hotărâri sinodale la 1393 si 1395. 

Căci, după retragerea lui Teodosie, Patriarhia numi, formal si fatis, pe la 1392, un 
Mitropolit pentru Moldova, pe Ieremia, al doilea Grec, pe care iarasi, ca si pe Teodosie, 
nu-1 ceruse Voevodul moldovenesc, asa cum ii ceruse, in 1359, pe Iachint Alexandru- 
Voda al Terii-Romanesti. Primi acelaşi răspuns ca si inaintasul sau, ca Moldova isi are 
episcopul, pe Iosif, - care, repet, va fi fost numai titular de Cetatea- Alba, precum Iachint 
era titular de Vicina, si va fi locuit in tara, langa Domn, ruda sa - si ca, deci, ea nu poate 
recunoaşte pe altul. Ieremia ieşi din cuprinsul hotarelor moldoveneşti, dar fulgerând cu o 
neputincioasa anatema tara intreaga, care nu voise a-1 admite ca pastor al ei. 

Afurisenia pronunţata de Ieremia nu-i folosi nimic, precum ea nu aduse nicio 
paguba terii. După trecere de câteva luni de zile, in 1394, Patriarhia numi pe fostul 
"Mitropolit al Maurovlahiei" ca episcop recunoscut de Turci al Tarnovei, pe care aceştia 
o cuceriseră de curând, in 1393, gonind intr' un veşnic surgun pe Patriarhul bulgăresc 
Eftimie, corespondentul "popei" Nicodim. Prin aceasta Patriarhul arata dorinţa de a se 
impaca, in sfârşit, cu Moldovenii, pe cari n'ar fi voit sa-i piardă din mana cu totul. Astfel 
intelese lucrurile si urmaşul (de la 1394) al lui Petru si al lui Roman, - Domni cari 
jigniseră Constantinopolul bisericesc prin trimiterea indarat, prea lipsita de orice cruţare 
si de orice forme, a lui Teodosie si a lui Ieremia, - Ştefan- Vodă, fratele lor. Pe atunci era, 
de altfel, pretutindeni, in Răsărit, ca si in cel mai depărtat Apus, un curent de simpatie 
pentru Bizantini, spre mântuirea de Turci a cărora era sa se alcătuiască in curând 
expediţia de la Nicopol. 

Inca din 1395 se negocia impacarea, prin care Moldovenii nu puteau intelege 
altceva decât recunoaşterea lui Iosif, - creat doar după toate normele canonice de 
Mitropolitul legiuit al Moldovei, cel de la Haliciu, - ca Mitropolit a toata Moldova, ceia 
ce era cu putinţa acum, odată ce, de la 1391, Scaunul de Haliciu nu mai era ocupat, spre a 
folosi Scaunului de Chiev, ocrotit de Lituano-Rusul Iagello. Trimesul moldovenesc era 
un "popa", - precum un "popa", Simion, ţinea din 1391 locul de arhipastor al Haliciului -, 
si, pentru ca stătea in fruntea celei d' intaiu, mai vechi si mai mari mănăstiri de reforma 
ale terii, i se zicea "protopop". Protopopul Petru, un Moldovean si el, merse deci la 
Constantinopol pentru hotărârea lucrurilor. Aici se incerca o soluţie care ar fi lăsat la o 
parte pe Ieremia si n'ar fi ingaduit nici pe Iosif, pe care-1 voiau toţi, nici pe Meletie, care 



se infatiseaza numai acum, asociat la aceleaşi batjocuri ca si colegul sau. Anume Petru, 
ridicat de Patriarh, chiar pentru aceasta, la rangul de vicariu, "dichiu", trebuia sa 
primească rostul de "exarh" in Moldova, pe care-1 căpătase in 1359 Iachint, când uni in 
persoana sa situaţia canonica de episcop al Vicinei si aceia, reala, de carmuitor sufletesc 
al principatului muntean. Petru, luat si cu binele si cu râul, se invoi la urma sa primească 
rolul de exarh, fara sa fi intrebat mai inainte pe Domnul si pe boierii cari-i incredintasera 
misiunea la Constantinopol. 

Aceste imprejurari isi afla si mai bine lămurirea in politica Patriarhatului fata de 
Biserica ortodoxa a Maramurasului si a Ţinuturilor romaneşti vecine. 

Acolo, de mult timp, inca de pe vremea lui Sas Voevod, sau si mai de inainte, 
Romanii maramuraseni aveau o mănăstire de piatra, la Peri, langa Sighet, si egumenul de 
la aceasta mănăstire a Sf. Mihail indeplinia, nefiind un episcop canonic in vecinătate, 
funcţiile de Vlădica. In 1391, anul misiunii lui Teodosie, fiul lui Sas, Bale sau Balita, 
care, izgonit din Moldova, primise in Ungaria, din partea regelui, o despăgubire 
strălucita, consistând din concedarea cetăţilor Sighet, Hust, Chioara, Rodna si a situaţiei 
de conte al Maramurasului, făcu drumul la Constantinopol pentru "a se inchina sfintelor 
moaşte". Balita ar fi voit bucuros sa aibă un episcop, dar aceasta nu se putea fara invoirea 
regelui catolic, care n'ar fi dat-o cu niciun preţ. Deci el ceru si capata ca egumenul sau 
din Peri, Pahomie, "popa" de la mănăstirea sa de-acasa, sa fie numit exarh asupra 
Salagiului, Arvei, Ugocei, Beregului si, in Ardeal chiar, asupra Ciceului si Ungurasului, 
viitoarele feude ale Domnilor moldoveni din vremile următoare. In acelaşi timp 
mănăstirea era scutita de orice amestec episcopal si declarata in legătura de-a dreptul si 
veşnica cu Patriarhia insasi, fiind stavropighia ei. 

"Exarhia" moldoveneasca a "protopopului" Petru nu izbuti insa asa de bine. 
Atunci se luară informaţii noua, in cursul aceluiaşi an, de doi episcopi rasariteni, cari mai 
aveau misiuni prin Tara-Romaneasca si Rusia, episcopul de Mitilene si cel de Betleem. 
Pe urma cercetării făcute de dansii, se ierta Moldova de afurisenie si se recunoscu ca 
legala din punct de vedere canonic situaţia episcopala a lui Iosif. Alexandru-cel-Bun 
ajunsese acuma Domn moldovenesc, - intaiu la un loc cu fratele sau Bogdan, apoi singur. 
La inceputurile acestei Domnii de pace si de ingaduinta, o solie de clerici si boieri 
moldoveni merse la Constantinopol pentru a face Patriarhului celui nou acea rugăminte 
care putea sa-1 permită si lui a da lui Iosif recunoaşterea pe care acesta n'o ceruse prea 
mult, dar de care fara indoiala ca numai bucuros putea sa fie. Solia ajunse in Capitala 
bizantina in Maiu-Iunie 1401, si indata se redactară scrisorile patriarhale care facura din 
Moldova o noua provincie metropolitana, desvoltata, neapărat, din episcopia Cetatii- 
Albe, iar din Iosif, scos formal de supt anatema, cel d'intaiu Mitropolit (26 Iulie). Pentru 
a se capata insa o siguranţa deplina in ceia ce priveşte originea puterilor episcopale ale lui 
Iosif, un călugăr Grigorie, egumen la Pantocrator, probabil Grigorie Tamblac, marele 
cărturar de slovenie, si un diacon Manuil mersera in Moldova pentru a face o noua 
cercetare. Ei si dadura lui Iosif ultimul act de intarire. Astfel din episcopia Cetatii-Albe 
iesia o Mitropolie moldoveneasca, precum din episcopia Vicinei ieşise o Mitropolie 
romaneasca pentru celalt principat. 



Rămânea instalarea episcopului de Cetatea- Alba la Suceava. "Un boier cu destula 
oaste", spun Vieţile Sfinţilor, din al XVII-lea veac, si un cronicar contemporan care le 
urmează, merse la vestitul port genoves si lua, cu invoirea guvernatorului italian, sicriul 
cu moaştele celui mai nou dintre mucenicii recunoscuţi de Biserica Răsăritului. La locul 
ce s'a zis "Poiana Vladicai" - pentru ca era o danie făcuta lui Iosif, - langa Iaşi, Domnul 
cu Mitropolitul, cu clerul si cu boierimea, iesira intru intampinarea alaiului, cu toata 
pompa pe care o poate desfăşura in asemenea imprejurari Biserica. Mica oştire isi urma 
apoi, cu Voevodul in frunte, drumul spre Suceava. Biserica "Mirautilor", a Mirautului, 
mai bine, numita după satul in care se aflase ea inainte de a se fi hotărât raza cetăţii 
sucevene, primi oasele Sfanţului de la Cetatea-Alba; langa dansa se aşeza acuma 
Mitropolitul Iosif. 

Patriarhul ii dăduse invataturi in ceia ce priveşte vrasta acelora pe cari-i va face 
preoţi si diaconi. Iosif lua insa acum, când era cu totul sigur in Scaunul sau, si alte 
masuri. La Neamţ fusese pana pe atunci ca egumen, in locul lui Iosif intemeietorul, - 
legenda spune insa despre călugării Sofronie, Pimen si Siluan, cari, ei, ar fi făcut cândva 
un schit de lemn -, un Isac, pomenit in actele Patriarhatului. In 1407, la 7 Ianuar, Iosif, 
care-si zice acum "prea-sfintit Mitropolit al Moldovlahiei", incredinteaza mănăstirile 
"Vladiciei Sale", intemeiate, deci, in adevăr de dansul, Neamţul si Bistriţa, aceluiaşi 
"popa" Domentian, care va primi din manile unui boier delegat al Mitropolitului, Petru 
Ureche, si toata averea dăruita Neamţului de ctitorul mănăstirii, Petru-Voda. Ca si 
egumenii "sârbi" din Tara-Romaneasca, Domentian va avea toate drepturile asupra 
mănăstirilor si-si va putea numi un moştenitor fara ca vre-o alta putere, bisericeasca sau 
lumeasca, sa se poată amesteca. 

Astfel i se crea si vieţii mănăstireşti in Moldova acea libertate desăvârşita, 
prielnica pentru cetit si caligrafie, care nu zăbovi cu roadele ei. Pe când manuscriptele 
muntene s'au pierdut, cele moldoveneşti se mai aflau inca ieri in cuprinsul terii. Din 
insemnarile de pe dansele cunoaştem astfel numele cate unuia din clericii meritosi pentru 
inaintarea la noi a culturii de mănăstire. Astfel, Gavriil fiul lui Urie, intre 1435 si 1436, 
care scria o Evanghelie intreaga pentru pârcălabul de Hotin, Latcu Candea. O suma de 
alte volume, cu slova mare, energica, cu câteva incercari de miniaturistica infatisand pe 
frontispicii linii ce se impleticesc si se taie, impodobite la colturi cu flori de scaiu, se afla 
in colecţiile Academiei Romane, după ce au stat, veacuri intregi, in Neamţ, unde 
asternusera răbdător slova frumoasa "pisarii" de mănăstire, cari credeau sa-si câştige 
astfel si un drept la iertarea dumnezeiasca a păcatelor. 



